
Medlem af Dansk Forening for Rosport

Molevej 20, Kollund DK-6340 Kruså

Forord

"Den lille Hvide" er udarbejdet af og for medlemmer af Kollund Roklub.

"Den lille Hvide" har til hensigt at tjene som nyttigt opslagsværk for kaniner, erfarne roere og medlemmer af bestyrelsen i Kollund Roklub.

Hæftet er indrettet efter, hvad vi mener, et medlem af Kollund Roklub bør vide.

På næste side finder du indholdsfortegnelsen, herefter følger et afsnit for "kaniner", et afsnit for "friroede", et afsnit med love og vedtægter for Kollund Roklub samt et stikordsregister.

Generelt bør alle medlemmer være bekendte med stoffet nævnt i dette hæfte.

Dette hæfte tilhører: _________________________________________

Kanin

Kære nye roer!

På de følgende sider finder du en masse gode informationer, som vil hjælpe dig igennem tiden som kanin.

På de følgende sider kan du læse om bådens opbygning og de kommandoer der anvendes.

Der er en række nye benævnelser og begreber, som du gerne skal kende, for at kunne forstå de instruktioner du får under din "uddannelse" til roer.

Det er også vigtigt at kende bådens forskellige benævnelser for at forebygge og undgå skader på dig selv, øvrige roere samt materiellet.

Du kan også læse lidt om, hvor du skal passe på, i det farvand vi normalt roer i samt, hvordan du bliver friroet.

Der er dog hele tiden én vigtig ting du skal huske:

Kun en tåbe frygter ikke havet!!

Udvis den nødvendige respekt for det "våde element", det er ikke kun et spørgsmål om din egen sikkerhed, men også de andres!

God fornøjelse.

Bådtyper

Båden er roerens grundlag for at udøve rosporten.

Det er derfor vigtigt, at båden er i ordentlig stand og korrekt 

justeret. Det er både af hensyn til sikkerheden og for at undgå

fysiske skader på dig selv og dine medroere.

Der findes to forskellige bådtyper:


Inriggere


Båd hvor riggene (åregaflerne) er placeret indenfor 
eller på bådens øverste toldebord.


Outriggere


Båd hvor riggen (åregaflerne) er placeret udenfor 
bådens øverste toldebord.

De gængse bådtyper er:

Betegnelse

Forkortelse

Vægt
Outriggere

Singlesculler

     1x

 14 kg

Dobbeltsculler
     
     2x

 30 kg

Firersculler

     4x

 60 kg

Otter med styrmand
     8x                                     100 kg

Inriggere

Toer                                            2+                                       70 kg

Firer                                            4+                                     100 kg

Da mange af vores både er gamle og brugte, kan du godt regne med, at de vejer væsentlig mere end ovennævnte.

Derfor er ingen i Kollund Roklub stolte over én, der står med hænderne i lommerne, når han/hendes bådehold skal have båden i eller op af vandet.

Hvis vi alle hjælper hinanden med at få bådene til og fra vandet, undgår vi skader på ryg og led, og det hele går både hurtigere og nemmere.

Bådens opbygning (tegninger)

Bådens opbygning (forklaring)

Køl:
Træliste som båden er opbygget på. Er som regel 
beskyttet af en messingskinne.

Spanter:
Trælister som strækker sig fra kølen og til øverste 
bord i begge sider af båden. (skelettet)

Bord:
Planker/brædder som udgør bådens yderste side.


Det øverste bord benævnes toldebord, det nærmest 
kølen benævnes kølbord. Normalt er bordenes 


underkant anbragt uden på overkanten af det 


underliggende bord, dvs. båden er klinkbygget.


Bordene må ikke betrædes.

Svøb:
Små lister mellem spanterne. Støtter bordene.

Fordæk:
Plastikdug til beskyttelse og tætning af det vand- 
tætte rum forrest.

Skvatbord:
Trækant til hindring af bølgers indløb i båden.

Forluge:
Lugen til det vandtætte rum.

Forskot:
Lodret stående træplade til adskillelse af forreste rum og 
selve båden med siddepladserne.

Sidelangrem:
Den træliste båden bæres i. Støtter båden. 

Toftelister:
Lister til stabilisering af båden. På toftelisterne monteres 
køreskinnerne.

Midterlangrem: 
Træliste i midten af båden. Støtter båden fra agterstævn til 


forstævn.


Støttelister:
Støtter midterlangrem på kølen.

Diagonallister: 
Stabilisering af båden i vandret plan..

Køreskinne:
(Rulleskinne, køreskinne) Skinner til rullesædet.

Rullesæde:
Roerens siddeplads.

Bundbrædder:
Beskytter båden ved indstigning og udstigning. 

Spændholdt:
Til støtte af foden. Fodpladen er en del af dette.

Hælholder:
Til støtte af foden.

Remmen:
Til støtte af foden. Støtter specielt ved skodning.

Styrmandssæde: Styrmandens siddeplads.

Agterskot:
Lodret stående træplade til adskillelse af agter rum og


selve båden med siddepladser.

Agterluge:
Lugen til det vandtætte agter rum

Agterdæk:
Plastikdug til beskyttelse og tætning af det vand- 
tætte rum agter.

Roning generelt

Rosporten er meget afhængig af vejrforholdene. For megen vind og deraf følgende bølger, er ikke forenelig med rosport.

Brug gerne vejrudsigter fra radio og tv men først og fremmest dine

øjne, ører og sunde fornuft, når du står ved vandkanten.

Er der vind, bør du måske tilrettelægge din tur således, at der er medvind på hjemturen.

På Farvandsvæsenet’s hjemmeside kan du også se mere:

http://ifm.frv.dk/

Der findes en vindstyrketabel i klubhuset, hvor følgende kan udledes: vindhastighed i beaufort, vindhastighed i meter pr. sekund, vejrets type, havoverfladens udseende samt hvorvidt roning er tilladt. 

Kollund Roklub bruger følgende retningslinier:

· 0 - 1 beaufort : Scullervejr

· 0 - 2 beaufort : Instruktionsroning (kaniner)

· 0 - 4 beaufort : Almindeligt rovejr

· 0 - 5 beaufort : Kun for de virkeligt rutinerede roere 

· 5 - < beaufort : Roning forbudt 

Der skal desuden være én af klubben udnævnt styrmand ombord.

Der findes to typer styrmænd, kortturs-styrmand og langturs-styrmand.  

Kortturs-styrmanden må ro i det daglige rofarvand.

Langturs-styrmanden må også ro i andre farvande. 

Styrmanden har altid ansvaret og kommandoen over båden og dens 

roere. 

Såfremt der også skal "kaniner" med i båden, skal der endvidere også være en instruktør med ombord.

Når ovenstående betingelser er opfyldt, skal bådeholdet sammensættes. Bådeholdet består af dem, der skal ud i samme båd, og de sørger i fællesskab for, at båden bliver pakket med følgende:

Åre til hver roer, bådshage, øsekar, flag og stander samt redningsvest til hver, der skal med i båden. Medbring evt. også lygte. 

Åregafler af messing smøres med årefedt, og bundpropperne skrues korrekt i.

Styrmanden kontrollerer at båden er korrekt pakket og skriver i 

roprotokollen.

Båden sættes i vandet ved at bådvognen rulles ned ad rampen og 

båden trækkes af, når der er nok vand under kølen.

Pas på ved rampen, den kan godt være glat!

Efter endt roning skal båden igen trækkes op på bådvognen, der så igen trækkes op ad rampen.

Pas på ved rampen når der trækkes, den kan være glat.

Bundpropperne skrues ud, og placeres i hælholderen ved plads 4. 

Det løse inventar lægges på plads, redningsveste hænges til tørring og båd samt årer spules med ferskvand og tørres af.

Eventuelt årefedt skal også tørres af årer og åregafler.

Alle skotter efterlades åbne, så de kan lufttørre.

Også her gælder, at optagning og rengøring af båden er en fælles

opgave, hvor alle hjælper til efter bedste evne. 

Ingen i Kollund Roklub er stolte over én, der står med hænderne i lommerne, når han/hendes bådehold skal have båden op af vandet og foretage den nødvendige rengøring og oprydning.
På de næste sider kan du læse lidt om de kommandoer, der anvendes under roningen.

Kommandoer

Styrbord - Bagbord:

Set fra agterstævn mod forstævn (fra styrmandssædet) er styrbord højre side af båden og bagbord venstre side af båden. 

Styrbord markeres med grøn farve og bagbord med rød farve.

Betegnelserne styrbord og bagbord menes at stamme tilbage fra 

vikingetiden, hvor styrmanden på de store vikingeskibe stod ved bådens eneste ror i højre side (styrbord) og med ryggen mod venstre side (bagbord). 

Et, To, Tre, Fire: 

Roernes numre set fra stævnen. Toeren eller fireren kaldes også 

tagåren og er den, der bestemmer tempoet og rytmen. 

Velroet stilling:

Kroppen lænes fremover i hofteleddet, arme og ben strækkes.

Åren holdes vandret med skivet åreblad (den hule side opad).

"Et og to ombord":

Anvendes ved ombordstigning. Foden nærmest båden anbringes på bundbrætet mellem spændholdt og sæde. Derefter sættes en hånd på rælingen, og den anden fod placeres ved siden af den første. Derefter sætter roeren sig roligt i sædet og fødderne i spændholdtet.

Kommandoen gives todelt, dvs. den første fod ved "om", den anden fod ved "bord". 

"Tre og fire ombord":

De to andre roere går i båden på samme måde.

Styrmanden stiger ombord som sidste mand, roerne hjælper i den forbindelse med at holde båden fast langs bådebroen.

"Et og to (tre og fire) fra borde":

Roerne kører frem i rullesædet, anbringer fødderne på bundbrædderne, tager fat i begge rælinger, rejser sig og sætter den nærmeste fod på bådebroen først.

Kommandoen gives todelt, dvs. den første fod ved "fra", den anden fod ved "borde". 

"Vel roet" eller "Det er vel":

Roningen eller den manøvre, der foretages i øjeblikket, ophører og 

roerne indtager vel-roet stilling.

 "Til roning klar":

Roerne kører langsomt frem i fremstrakt stilling, det vil sige at rullesædet køres frem mod styrmanden, knæene bøjes og armene strækkes.

Årebladet er drejet lodret. 

"Ro væk":

Roningen påbegyndes og fortsættes, indtil den afbrydes af en anden kommando.

"Åren på vandet":

Årebladet lægges ned på vandet, og roerne kan nu gøre det sig 

bekvemt.

"Åren langs" eller "Lad åren gå":

Åren slippes med den udvendige hånd og kroppen lænes så langt 

tilbage, at håndtaget kan føres over hovedet, mens åren glider på 

vandet ned langs med rælingen på båden.

Anvendes ved pladsskift, samt under pause i roningen.

"Sæt i":

Roeren sænker straks det skivede åreblad i vandet. Den fremadrettede kant på årebladet, må sænkes en anelse, for at fange vandet.

Før bladet sænkes, strækkes armene og benene, og kroppen lænes strakt fremover, for at modstå det tryk der bliver på åren, når den 

kommer ned i vandet.

Manøvren anvendes til at bremse bådens fart.

"Sæt hårdt i":

Åren drejes således, at bladet kommer til at stå lodret i vandet, med den hule side vendt fremad, mod sejlretningen. Denne manøvre bruges, 

såfremt der ikke opnås tilstrækkelig bremsning ved at "sætte i".

Vær opmærksom på, at der opstår et stort tryk på åren ved denne 

manøvre.

"Til skodning klar":

Kroppen lænes tilbage, hænderne holdes ind mod kroppen ved lysken, og årebladet er drejet med den hule side mod stævnen.

"Skod væk":

Skodning er det modsatte af roning. Årebladet svinges ned i vandet, armene strækkes, og derefter køres frem på sædet. Ved skoddetagets afslutning trykkes årebladet op af vandet, skives og føres hen over vandet til udgangsstillingen. Årebladet drejes lodret mod slutningen af bevægelsen.

Vær opmærksom på takten, kig eventuelt på ryggen på roeren foran dig, da du ellers kan risikere at skade ryggen på roeren foran dig med din åre.

"Bagbord til skodning klar, styrbord til roning klar, skod væk":

Denne manøvre benyttes ved vending af båden på stedet, båden 

vender om sin egen akse.

Skodning og roning foregår skiftevis, således at der skoddes når roerne kører frem.

Roerne skal køre langsomt frem, da det er sværere at skodde end at ro, således at alle i båden bevæger sig i takt.

Styrmanden kan med fordel hjælpe til med sine kommandoer.

Vær igen opmærksom på takten, kig eventuelt på ryggen på roeren foran dig, da du ellers kan risikere at skade ryggen på roeren foran dig med din åre. 

"Åren tværs" eller "Balance":

Åren trækkes ind i båden og anbringes med lige meget af åren ud til hver side. Anvendes af styrmanden, til at finde balancen i båden, og dermed også styrmandens placering på styrmandssædet

"Åren ind":

Årene lægges ind i båden mellem roerne med årebladene fremefter.

"Åren ud:"

Årene bringes atter ud i åregangene, og den oprindelige kommando fortsætter.

"Halv kraft":

Åren føres let gennem vandet, med samme takt, men med mindre træk.

Anvendes for at nedsætte bådens fart.

"Kvart åren":

Fra almindelig årefatning foretages med yderste hånd et krydsgreb til 

fatning om det indre åreskaft, tæt ved lommen. Åren trækkes ind, inderste hånd fatter derefter om ydre åreskaft, tæt ved lommen.

Roningen fortsættes, dog i noget langsommere tempo. Anvendes hvor passagen er smal, eksempelvis ved Skomagerhus.

"Rejs åren":

På denne kommando, der skal falde i stilling "vel roet", rejser hver roer sin åre, ved at flytte den indvendige hånd, tættest ved åregangen, ud til åregangen, hvor åren fattes med et undergreb. Med et sving rejses åren lodret med begge hænder, og den stilles i ned i båden med håndtaget hvilende mod bundbrættet tæt ind til midterlangremmen. Åren drejes, så den hule side på årebladet vender agterud. 

Hænderne holder åren med den indvendige hånd i højde med 

skulderen, den udvendige hånd nederst ud for benene.

Rejsning af åren benyttes som hilsen til f. eks. kongeskib, samt hvor pladsforholdene kræver det ved anlægspladser.

"Lad falde":

Åren lægges langsomt ned i åregangen, med en jævn, rolig bevægelse, uden at årebladet berører vandet. Bevægelsen slutter i stilling "vel roet". 

Roskader

For at undgå skader på dig selv, er det vigtigt du følger instruktørernes anvisninger. Få instruktøren til at forklare dig de hyppigste roskader og hvorledes disse undgås. 

Du skal være særligt opmærksom på smerter i håndled og ryg, men 

også i dine andre led.

De skyldes ofte en forkert rostilling, som en instruktør kan hjælpe dig af med. En forkert rostilling skal rettes hurtigst muligt, så stillingen ikke 

bliver til en dårlig vane.

Selv efter du er blevet friroet, kan du måske komme ud for, at en 

instruktør, eller en af dine medroere, retter på din måde at ro på.

Det skal du ikke opfatte som noget negativt, men et forsøg på at 

forhindre dig i at få en skade!   

En instruktør har lettere ved at se en forkert rostilling, end du selv har.

Lektionsplan

Dette er en beskrivelse af  undervisningsforløbet for en kanin.

De fleste kaniner skal igennem undervisningen time for time, men det er forskelligt fra kanin til kanin, hvor lang tid det tager.

Underviseren benævnes instruktør, og alle vore instruktører har 

gennemgået instruktørkurser under Dansk Forening for Rosport for at måtte undervise.

De væsentligste emner fremgår af følgende lektionsplan:

1. lektion:


· Bådens opbygning

· Årens opbygning 

· Redningsvestens opbygning og iførelse

· Løfte- og bæreteknik

· Siddestilling samt åretag

· Stige om bord/ fra borde

· Kort tur langs kysten

2. lektion:

· Repetition af 1. lektion
· Oplysning/instruktion om forebyggelse af roskader

3. lektion:

· Repetition

· Rotag og kommandoer

· Skivning

· Kursændring ved drejning af årene

· Korrekt indstilling af spændholdt

4. lektion:

· Repetition

· Anløb af havn, bro og mole

· Korrekt rotag øves

· Kommandoer: "sæt hårdt i", "skod væk", "kvart åren", "åren tværs".

5. lektion:

· Repetition

· Landgang ved åben bro/strand forklares og øves

· Skiftning af pladser i båden forklares og øves

· Styring af båden fra styrmandspladsen forklares

· Der skiftes plads undervejs, så alle prøver at styre

6. lektion:

· Repetition

· Længere roning, hvor alle kommandoer gennemprøves

· Forhold under kæntring

· Redningsudstyr tages på og af i båden

7. lektion:

· Repetition

· Længere roning, hvor alle kommandoer gennemprøves

· ”Rejs åren” forklares og øves.

· Orientering om roning i hårdt vejr

8. lektion:

· Repetition

· Roning i korttursområdet

· Forklare forskelle mellem inrigger og outrigger

9. lektion:

· Repetition

· Gennemprøvning af alle rutiner

10. lektion:

· Frironing

Frironingen foretages af rochefen, eller en instruktør, der er udpeget hertil.

Når du er friroet og døbt, modtager du en dåbsattest, som bevis på at du er roer.

Roer

Som friroet, kan man til enhver tid tage en båd og ro sig en tur, blot der er en styrmand ombord.

Det forudsættes, at man kender og respekterer Kollund Roklubs reglementer og love.

Klubben forventer til gengæld, at du deltager i bådenes vinterklargøring.

Du bør også være bekendt med klubbens formularer. Der anvendes følgende formularer:

· Roprotokollen

· Materialeprotokollen

· Langtursprotokollen

· Langtursansøgning

Roprotokollen tjener til registrering af hver rotur.

Styrmanden skal udfylde alle punkter. Felterne I, H, M og K anvendes af bestyrelsen til at holde sig orienteret om, hvilken slags roning de aktive medlemmer foretrækker.

Materialeprotokollen skal udfyldes, hvis der opstår skader på 

materiellet. Den hjælper materialeforvalteren til at holde alle klubbens både i bedst mulig stand. Hænger på opslagstavlen i bådehallen.

Langtursprotokollen anvendes til at orientere roklubben om hvem der er på langtur, hvilken båd der anvendes til turen, turens mål, og hvornår både og roere er tilbage igen.

Alle felter udfyldes af langtursstyrmanden, og alle deltagende roere skal underskrive.

Forud for en langtur af mere end 1 dags varighed, skal der ansøges tilladelse af rochefen, formanden eller næstformanden.

Til dette formål anvendes langtursansøgningen, som ligger i roprotokolmappen.

Vinterklargøring

Nedenstående er en liste over generelle ting, som altid bør laves inden en båd starter på en ny sommersæson. Tingene udføres først på vinteren, inden båden ”sættes på hylden”.

Alle reparationer noteres i materialeprotokollen, med dato for udførelse og navn på den ansvarlige for reparationen.

Lakering

Lakken på båden kontrolleres. Tørre pletter rues op, og lakeres på ny. Der må ikke være fedtpletter hvor der lakeres. Hvis der lakeres oven på fedtpletter, vil lakken boble op når båden stilles i solskin, og arbejdet vil være spildt.

Brug det specielle rengøringsmiddel, som roklubben har til det formål. Det er bedst at lakere om efteråret frem for om foråret, det udendørstemperaturen er højere i efteråret. Temperaturen skal helst være over 10 grader når der lakeres. For at undgå at lakken løber, skal lakken ”trækkes” godt tynd, når den stryges på.

Spændholdt 

Fastgørelsesmekanismen af spændholdt gøres gangbar.

Læderremmene smøres ind i fedt.

Køreskinner

Skinnerne pudses med ståluld og påsmøres herefter et tyndt lag olie, for at beskytte metallet. (kun metalskinner)

Stopklodser fornyes eventuelt. Må ikke være af gummi.

Plastikskinnerne på de nye både rengøres.

Rullesæder

Kontroller/udskift:

· messingskinnernes slidflade. Der må ikke være huller i

· hjulakslerne. Skal centrere korrekt.

· Hjulene. De må ikke være ovale.

· Låsemekanismen af rullesædet til skinnen. Rullesædet skal blive siddende, selvom båden vendes om.

Roret

Roret lappes og lakeres

Bundbrædder

Korrekt antal kontrolleres, ellers laves nye. 

Kontakt evt. materialeforvalter 

Årene

Årebladet lappes og males.

Lommen vaskes fedtfri, krympes evt. med varmluftsblæseren.

Klemringen spændes.

Ydre og indre skaft pudses og lakeres

Åregaflen

Kontroller møtrikker og glidebøsninger.

Åregaflen pudses og smøres.

Såfremt konsollen er af aluminium skal det rengøres, og der smøres et tyndt lag beskyttende olie på.

Ved henstilling af båden skal følgende kontrolleres:

· båden skal være helt tør i bunden

· for- og agterrum er tomme 

· lugerne er åbne, så udtørring kan finde sted

· bukkene er placeret under båden ved skottene

· båden ligger vandret

· alle løse dele ligger samlet, og ikke spredt på området

Alle større skader der opdages, skrives i materialeprotokollen, og 

meddeles eventuelt til materialeforvalteren.

Langture

Reglerne for langture er fastlagt i henholdsvis Reglementet for Kollund Roklub samt DFfR’s langtursreglement.

Du bør kende disse regler før du tager på langtur, da reglerne beskrevet heri skal overholdes når du tager på langtur.

Angående svømning:

· Det er den ringeste svømmer der sætter grænsen for, hvor langt væk fra kysten der må roes.

· Jo dårligere vejr, des tættere skal man være på land

· Ingen roer kan eller må tvinges til at gå længere fra


    kysten, end denne selv finder forsvarligt

Generelle bemærkninger:

· Ryd altid op, når I forlader en lejr.

· Tøj og lignende der ikke må blive vådt, pakkes i plastikposer.

· Smid ikke affald i vandet eller på jorden, men brug en skraldespand.

· Lyt til vejrudsigten, og læg jeres kurs på grundlag af denne.

· Sæt aldrig målet foran jeres egen sikkerhed. Hvis I ikke når det denne gang, så når I det nok næste gang.

· Vis hensyn.

· Hold humøret højt, og hæng jer ikke i bagateller! 

· Hvis du er ungdomsroer skal klubben have dine forældres accept på at du må deltage i langturen. 

Huskeseddel til langture

Den enkelte roer husker:

Solcreme (brug det)

Støttebind til håndled

Håndklæder, toiletsager

Sovepose og liggeunderlag

Vadesko, skiftesko og eventuelt støvler

Paraply og regntøj

Skiftetøj

Service (krus, gaffel, kniv, ske, teske og lignende)

Bådeholdet husker:

Telt

Viskestykke, opvaskemiddel og børste

Klude, tøjsnor og tøjklemmer

Toiletpapir og køkkenrulle

Flagermuslygte og batterilygte

Affaldsposer, både store og små i rigelige mængder

Service (skærebræt, grydeske, gryde, brødkniv)

Tændstikker og fyrtøj

Gaskoger eller spritkoger (trangia)

Grillkul og evt. rist 

Fotografiapparat

Underholdning

Dåseåbner, proptrækker og termokande

Siddepuder til rullesæder og til styrmand

Vanddunk

Rigeligt med mad og væske

Krydderier, kaffe og te

Styrmanden husker:

Førstehjælpsspand

Søkort og landkort

Blyant og lineal

Kikkert

Transistorradio

Mobiltelefon

Bolte, skruer, skruetrækker, svensknøgle, hammer samt årefedt

Funktionsbeskrivelse for formanden

1. Formanden varetager klubbens daglige ledelse samt overordnet tilsyn med klubbens materiel og medlemmer, i samarbejde med rochefen, materialeforvalteren samt husforvalteren.

2. Formanden indkalder til bestyrelsesmøder og har ansvaret for, at møderne afholdes i henhold til klubbens love. 

Formanden tilrettelægger indhold til dagsordenen.

3. Formanden skal deltage i alle lånearrangementer i henhold til                                                                                                            klubbens tegningsaftale.

4. Formanden og/eller stedfortræder deltager i møder, hvortil klubben modtager indbydelse og finder det formålstjenligt at deltage i. 

5. Formanden skal være vært ved klubbens større arrangementer.

Bestyrelsen kan nedsætte et festudvalg, der står for tilrettelægning og afvikling.

6. I faretruende øjeblikke, skal formanden træffe de nødvendige beslutninger hvor dette påkræves.

7. Formanden eller et af formanden udpeget medlem, skal på klubbens vegne varetage udtalelser til presse og lignende.

8. Formanden kan udstede roforbud til medlemmer, der i særlige grove tilfælde overtræder klubbens love og reglementer. 

Roforbudet forelægges bestyrelsen til godkendelse.

9. Formanden skal påtale fejl og mangler overfor materiel- 

forvalter, rochef, kasserer samt øvrige medlemmer. Formandens henstillinger skal efterkommes. Misligholdelser skal indberettes til bestyrelsen .

10. Formanden skal tilse at regnskabet forefindes i forsvarlig stand, og kan foretage anmeldt kasseeftersyn. Formanden skal i samarbejde med materielforvalteren vurdere klubbens materiel til regnskabsaflæggelsen. Der udarbejdes en materielliste med angivelse af værdierne til kassereren.

11. Formanden drager omsorg for, i samarbejde med kassereren, at medlemskartoteket altid er ajourført for kontingentopkrævning.

Funktionsbeskrivelse for sekretæren

1. Sekretæren fører protokol/referat for bestyrelsen samt generalforsamlingen.

2. Sekretæren fører tilsyn med, at beslutninger, truffet af bestyrelsen og generalforsamlingen, bliver efterkommet.

3. Sekretæren skal videregive informationer som er vedtaget af bestyrelsen til klubbens medlemmer. Sekretæren giver desuden referat af vedtagne beslutninger til klubbladet.

4. Sekretæren skal udfærdige indkaldelse til bestyrelsesmøder og lignende, i samarbejde med formanden.

5. Sekretæren og kassereren står for klubbens indkøb af kontorartikler til brug i det administrative arbejde.

6. Hvis det findes nødvendigt, kan sekretæren bemyndiges til andre opgaver. 

Funktionsbeskrivelse for kassereren

1. Kassereren har ansvaret for den daglige bogføring.

2. Til hvert bestyrelsesmøde, orienterer kassereren om klubbens økonomiske stilling, samt andet forekommende.

3. Kassereren fører kontrol med kontingentindbetalinger. 

Tilmeldinger fra ungdomsmedlemmer skal oplyses til ungdomslederen.

Restancer meddeles bestyrelsen, som tager stilling til evt. roforbud, indtil restancen er betalt.

4. Kassereren har fuldmagt til klubbens bank- og giroforbindelse, samt klubbens tegningsaftale.

5. Kassereren udarbejder hvert år årsregnskab og drager omsorg for, at regnskab og bilag bliver revideret af klubbens valgte revisorer, således at regnskabet kan forelægges generalforsamlingen.

6. Kassereren udarbejder i samarbejde med bestyrelsen budgetforslag for det kommende år, samt forelægger dette for generalforsamlingen. Det godkendte budget følges i året, overskridelser skal behandles og godkendes af bestyrelsen.

7. Kassereren udsender kontingentopkrævning ifølge medlemslisten.

8. Kassereren og sekretæren står for klubbens indkøb af kontorartikler, til brug i det administrative arbejde.

9. Kassereren indberetter ud fra medlemskartoteket, medlemstal til kommune og DFfR. 

Funktionsbeskrivelse for rochefen

1. Rochefen skal tilse, at en båds besætning er forsvarligt sammensat af rutinerede roere, og at der mindst findes en korttursstyrmand blandt besætningen.

2. Rochefen kan udstede roforbud, såfremt denne finder det nødvendigt straks at gribe ind over for overtrædelse af klubbens love eller reglementer. Såfremt rochefen påbyder roforbud, skal dette meddeles formanden. Roforbud længere end 8 dage, skal afgøres af bestyrelsen.

3. Rochefen, eller et af rochefen udpeget medlem, kan foretage ”frironing” af ”kaniner” efter endt instruktion.

4. Rochefen er sammen med formanden, klubbens øverste myndighed for de daglige aktiviteter, og skal tilse, at klubbens ro-materiale behandles som anvist i love og reglementer.

5. Rochefen skal tilse, at intet ro-materiel går ud under dårlige vejrforhold, hvor der kan være fare for besætning eller materiel.

6. Rochefen skal tilse, at der holdes orden på moleområdet, og at medlemmerne opfører sig korrekt. Efter endt roning, skal ro-chefen sørge for, at klubbens lokaler bliver forsvarligt aflåst, og at materiellet er anbragt reglementeret.

7. Rochefen skal tilse, at bådene er i rengjort stand, og at bådene om nødvendigt bliver gjort rene med mellemrum. Rochefen kan pålægge besætninger rengøring, inden bådene sættes på plads.

8. Såfremt rochefen ikke er tilstede, vil det til enhver tid, være den ansvarlige styrmand, der står inde for alle ovenstående punkter – dog ikke punkt 2 og 3.

9. Rochefen fører regnskab med roningen og udfærdiger ro-statistik for medlemmer og både.

Funktionsbeskrivelse for materialeforvalteren

1. Materialeforvalteren skal tilse, at klubbens materiel altid forefindes i korrekt og forsvarlig stand.

2. Materialeforvalteren skal ajourføre fortegnelse over klubbens materiale og tilbehør, samt reservedelsbeholdninger.

3. Materialeforvalteren skal gøre bestyrelsen opmærksom på større vedligeholdsarbejder og planlægning af sådanne, således at de medfølgende udgifter kan indregnes i budgettet.

4. Materialeforvalteren skal planlægge og tilse, at reparationer og forårsklargøring udføres. Til alle opgaver kan materialeforvalteren udpege den fornødne hjælp fra medlemmerne.

Medlemmerne har pligt til at hjælpe med disse opgaver.

5. Materialeforvalteren er bemyndiget til, uden forudgående godkendelse af bestyrelsen, at indkøbe materialer til brug ved reparationer og vedligehold, for indtil 500 kr. 

Regninger mærkes med underskrift og anvendelse, og afleveres til kassereren.

Køb over 500 kr. skal bevilges af bestyrelsen. Bestyrelsen kan afsætte et beløb i budgettet, som materialeforvalteren har til rådighed for reparationer og vedligehold.

6. Materialeforvalteren aflægger beretning på hvert bestyrelsesmøde over dennes område.

7. Materialeforvalteren kan bemyndige medlemmer til at være stedfortræder eller medhjælper. Såfremt en fast stedfortræder eller medhjælper udpeges, skal dette bekendtgøres på klubbens opslagstavle. 

Funktionsbeskrivelse for husforvalteren

1. Husforvalteren skal sørge for, at der er orden i bådehuset, klubhuset samt udendørsarealer.

2. Husforvalteren sørger for, at bådene har deres faste pladser, hvor de placeres efter endt roning.

3. Husforvalteren anviser bestemte pladser for årer, bådshager, redningsveste, øsekar, flag og andre genstande, og drager omsorg for, at disse lægges på de anviste pladser.

4. Alle medlemmer er pligtige til at efterkomme hus-forvalterens anvisninger. 

5. Såfremt husforvalteren ikke er tilstede, er hvert enkelt medlem ansvarlig for, at ovenstående punkter overholdes. 

Funktionsbeskrivelse for ungdomslederen

1. Såfremt ungdomslederen ikke er en myndig person, skal der af bestyrelsen udpeges en myndig person som ungdomsmedhjælper.

2. Ungdomslederen skal holde kontakt til klubbens ungdomsroere, og altid orientere sig om, hvad der er af ønsker og forventninger blandt disse medlemmer. Ungdomslederen skal desuden være de unges kontaktled til bestyrelsen.

3. Ungdomslederen kan i samarbejde med de unge, planlægge aktiviteter og ture. Såfremt der i forbindelse hermed forekommer udgifter for klubben, skal bevilling indhentes forud hos bestyrelsen. 

4. Ungdomslederen er kontaktperson mellem ungdoms-medlemmernes forældre og klubben. De unges forældre skal gøres bekendt med, hvem der er ungdomsleder, og hvorledes de kan komme i kontakt med denne.

5. Ungdomslederen skal altid være orienteret om tilbud til de unge fra kredsen samt DFfR.

6. Tilmeldinger fra unge skal oplyses til ungdomslederen, efter at registrering er foretaget i klubbens medlemskartotek.

7. Ungdomslederen kan tilrettelægge roning på andre tidspunkter end de ”faste rotider”, såfremt dette findes formålstjenligt.

8. Ungdomslederen kan i særlige tilfælde udstede roforbud overfor ungdomsroere, såfremt dette findes nødvendigt. Ethvert ro-forbud skal straks meddeles rochefen, og afgøres af denne. Roforbud af længere varighed end 8 dage afgøres af bestyrelsen.

9. Ungdomslederen skal følge klubbens reglement for roning, og sikre, at sikkerheden til søs er så stor som mulig.     

Vedtægter, Kollund Roklub

Se andetsteds på hjemmesiden. 

Reglement for Kollund Roklub

Se andetsteds på hjemmesiden.

KOLLUND ROKLUB - KAJAKAFDELING
REGLEMENT
Se andetsteds på hjemmesiden.

Bilag A: Distancer

Alle afstande fra Kollund Mole:

Skomagerhus


  2.0 km
  4.0 km




Wassersleben


  2.0 km
  4.0 km

Flensborg Roklub

  3.5 km
  7.0 km

Flensborg Havn

  7.0 km
14.0 km

Kohage


  3.0 km
  6.0 km

Hot-Dog Hav  (Sønderhav)

  4.5 km
  9.0 km

Store Okseø  (ved broen)

  5.0 km
10.0 km

Okseøerne  (rundtur)

  6.0 km
12.0 km

Okseøerne – Glücksburg

  8.0 km
16.0 km

Rønshoved  (Højskolen)

  6.5 km
13.0 km

Sandager


11.0 km
22.0 km

Gråsten Roklub

16.0 km
32.0 km

Gammel Gab


24.0 km
48.0 km

Gammel Gab  (via Tyskland)

20.0 km
40.0 km

Sønderborg Roklub

45.0 km
90.0 km

Bilag B: Vindstyrketabel

	Beaufort
	meter/sekund
	Betegnelse
	Roning

	0
	0.0 – 0.2
	Stille
	


	Beaufort
	meter/sekund
	Betegnelse
	Roning

	1
	0.3 – 1.5
	Svag luftning
	


	Beaufort
	meter/sekund
	Betegnelse
	Roning

	2
	1.6 – 3.3
	Svag vind
	


	Beaufort
	meter/sekund
	Betegnelse
	Roning

	3
	3.4 – 5.4
	Let vind
	


	Beaufort
	meter/sekund
	Betegnelse
	Roning

	4
	5.5 – 7.9
	Jævn vind
	


	Beaufort
	meter/sekund
	Betegnelse
	Roning

	5
	8.0 – 10.7
	Frisk vind
	


	Beaufort
	meter/sekund
	Betegnelse
	Roning

	6
	10.8 – 13.8
	Blæst/Kuling
	


	Beaufort
	meter/sekund
	Betegnelse
	Roning

	7
	13.9 – 17.1
	Stiv blæst/kuling
	


	Beaufort
	meter/sekund
	Betegnelse
	Roning

	8
	17.2 – 20.7
	Hård blæst/kuling
	


	Beaufort
	meter/sekund
	Betegnelse
	Roning

	9
	20.8 – 24.4
	Storm
	


	Beaufort
	meter/sekund
	Betegnelse
	Roning

	10
	24.5 – 28.4
	Stærk storm
	


Se eventuelt mere på Farvandsvæsenets hjemmeside: http://ifm.frv.dk/

